I. Farkas, poslanec: (2007-11-27):
Čo sa deje teraz niečo viac ako rok po voľbách? Súčasná vládna koalícia nastavila silný sociálnodemokratický kurz, niekedy v niektorých ohľadoch sa zdá, že spejeme späť k diktatúre proletariátu. Zásadným spôsobom sa zmenil Zákonník práce, zmenil sa zákon o Úrade pre reguláciu sieťových odvetví, štát zasiahol do cenotvorby energonosičov, ďalej štát zasiahol do činnosti súkromných zdravotných poisťovní, zákonom znemožnil voľné nakladanie s kladným hospodárskym výsledkom, v posledných týždňoch vláda vykopala vojnovú sekeru obchodným reťazcom. Na rad možno prídu ďalší. Avizuje sa útok proti ďalším subjektom v zdravotníctve a v iných oblastiach podnikania. Kde bude koniec týchto krokov po štyroch rokoch vládnutia tejto koalície? Niektoré kroky vlády totiž nie sú v súlade so samotným programovým vyhlásením vlády, ba dokonca smerujú proti snahám zakotveným v programovom vyhlásení vlády. Návrh zákona o dani z príjmov zapadá do tohto scenára. Štátny tajomník ministerstva financií sa priznal na zasadnutí Výboru Národnej rady Slovenskej republiky pre financie, rozpočet a menu, že v tejto novelizácii zákona o dani z príjmov ide výlučne o rozšírenie daňového základu. Nie je to dobrá správa pre podnikateľov, pre výrobné a obchodné spoločnosti, pre fabriky, pre subjekty hospodárstva vôbec. Nie je to dobrá správa pre tých, ktorí vytvárajú hrubý domáci produkt, ktorí zamestnávajú asi 80 % populácie v produktívnom veku. Je to azda prvý krok k harmonizácii daňových základov v členských krajinách Európskej únie? Pýtame sa. Pýtam sa filozoficky. Ak sa rozšíri daňový základ, budú teda podnikatelia a spoločnosti platiť viac na daniach, aká bude pre nich ďalšia motivácia, aby zamestnávali viac pracovníkov, aby zvyšovali mzdu svojich zamestnancov? Bude naďalej klesať miera nezamestnanosti? Nezastaví sa tempo nárastu priemerných zárobkov? Bude to v príkrom rozpore so záujmom zamestnancov, pracujúcich. Je to vôbec v záujem sociálnodemokratickej vlády? Pôvodný návrh zákona, ktorý vláda schválila, bol tvrdý, zaviedol drastické zmeny, zásadným spôsobom rozširoval daňový základ. Ministerstvo financií a vláda si to zrejme uvedomila, lebo pri prerokúvaní tohto zákona vo výbore pre financie, rozpočet a menu predložila rad pozmeňujúcich návrhov, ktorými utlmila dôsledky tejto novely. Nič to ale nemení na podstate tejto novely a odkazuje pre podnikateľov, že sa daňový základ rozšíri. Má to ale vypovedaciu schopnosť o tom, že vláda mieni druhotne rozdeliť viac ako doteraz, teda štátna ingerencia v druhotnom prerozdelení statkov sa posilní. Predchádzajúca vláda postupne zúžila okruh financií, ktoré sama rozdeľovala, napríklad môžem spomenúť fiškálnu decentralizáciu, zjednodušenie, sprehľadnenie daňovej politiky. Terajšia vláda, naopak, rozdeľuje okruh financií, na ktoré má dosah, ktoré môže priamo rozdeľovať. Veď moc rozdeľovania financií je silné pokušenie. Neviem, či si vláda uvedomila, aký to bude mať vplyv na hospodársky rast. A čo na to tieto snahy hovoria členovia vlády, poslanci za vládnu koalíciu, ktorí sú podnikatelia zároveň? Dovoľte, aby som citoval z dôvodovej správy cieľ novely: „Obmedziť možnosť ovplyvňovania základov dane pravdepodobnými budúcimi nákladmi, neumožňuje sa do daňových výdavkov zahrnúť tvorba rezerv poisťovní na vzniknuté a nenahlásené poistné udalosti.“ Pozadie dopadov na podnikateľské prostredie sa uvádza, že „návrh zákona nemá negatívny vplyv na podnikateľské prostredie“. Tak toto absolútne nie je pravda! Návrh je zmätočný, pretože používa nesprávnu terminológiu, v konečnom dôsledku by bol čiastočne nevykonateľný. V mene poslaneckého klubu Strany maďarskej koalície – Magyar Koalíció Pártja musím uviesť, že tento návrh zákona nemôžeme podporiť. Ďakujem pekne za pozornosť.